Garnerius, Dei gratia humilis abbas sancti Benedicti Floriacensis, et totus ejusdem ecclesie conventus, omnibus ad quos littere iste pervenerint, in Domino salutem. Noverit universitas vestra quod nos concessimus eleemosine domui sancti Sergii Aurelianensis, ad preces magistri Berteri, qui ejusdem domus fundator extiterat, tres arpennos terre in quodam clauso apud Floriacum, pro quinque solidis singulis annis priori Sancti Gervasii solvendis, ab omni alia consuetudine liberos et immunes. Quod ut ratum sit et permaneat inconcussum, presentem cartam scribi fecimus et sigillorum nostrorum munimine confirmari. Actum in capitulo nostro, universis presentibus et consentientibus. Anno ab incarnatione Domini MCCI, mense augusto.